Knattspyrnusamböndin á Norðurlöndunum, í Danmörku, Finnlandi, Noregi og Svíþjóð, hafa sótt um að halda Evrópumeistaramót kvenna árið 2025 með stuðningi frá Íslandi og Færeyjum.
Íslenska og færeyska knattspyrnusambandið munu styðja við umsókn hinna fjögurra Norðurlandanna en ljóst er að leikir í keppninni gætu ekki farið fram hér á landi eða í Færeyjum þar sem ekki eru til staðar leikvangar sem uppfylla skilyrði til keppnishalds. Öll knattspyrnusamböndin eru þó viss um að norrænt samstarf muni geta skapað ógleymanlega lokakeppni eftir fjögur ár en þau hafa unnið náið saman síðustu ár að umsókninni og segjast hafa metnaðarfullar hugmyndir um þróun kvennaknattspyrnunnar. Ákveðið verður á fundi Evrópska knattspyrnusambandsins í desember 2022 hvar lokakeppni EM 2025 mun fara fram.
Ágúst Gylfason mun taka við meistaraflokki karla í knattspyrnu hjá Stjörnunni og hefur skrifað undir tveggja ára samning við félagið. Ágúst kemur í Garðabæinn frá Gróttu en hefur einnig þjálfað hjá Fjölni og Breiðablik. Hann tekur við af Þorvaldi Örlygssyni sem hefur tekið við starfi rekstrarstjóra knattspyrnudeildar hjá félaginu. Undir hans stjórn endaði Stjarnan í sjöunda sæti deildarinnar með 22 stig, nokkuð langt á eftir FH í sjötta sæti og aðeins tveimur stigum frá fallsæti þó þrjú lið hafi verið á milli.
Þýska liðið Bayern München með íslensku landsliðskonurnar Glódísi Perlu Viggósdóttur og Karólínu Leu Vilhjálmsdóttur innanborðs vann í gærkvöld 4-0 sigur á sænska liðinu Häcken í riðlakeppni Meistaradeildar Evrópu í fótbolta. Þetta var fyrsti sigur Bayern í riðlakeppnninni, en áður hafði liðið gert markalaust jafntefli við Benfica frá Portúgal.Glódís Perla lék allan leikinn í vörn Bayern en Karólína sat allan tímann á varamannabekknum og þá lék Diljá Ýr Zomers síðustu fimm mínúturnar fyrir Häcken. Í öðrum leikjum gærkvöldsins hafði Barcelona betur gegn Köge 2-0, Arsenal vann Hoffenheim 4-0 og Lyon, lið Söru Bjarkar Gunnarsdóttur, valtaði yfir Benfica 5-0.